
KANSALAISUUDEN SAAMINEN
________________________________________________________
Yhteiskuntaopin perusopetuksen päättöarvioinnin tukimateriaali

ALOITUS
KANSALAISUUDEN SAAMISTA KÄSITTELEVÄ TIEDONHANKINTA- JA TULKINTATEHTÄVÄ
Tehtävä perustuu Suomen (stat.fi) ja Ruotsin (scb.se) tilastoviranomaisten tuottamien kansalaisuuden saamista koskevien diagrammien tutkimiseen ja vertailuun sekä niistä saatujen tietojen soveltamiseen oppilaan aiemmin hankkimien tietojen avulla. Tehtävän avulla oppilas voi osoittaa osaamistaan oppitunnilla. Tehtävää voi käyttää myös koetehtävänä. 
Tehtävä kohdistuu pääasiassa yhteiskuntaopin päättöarvioinnin kriteereiden tavoitteeseen 4, jossa arvioidaan oppilaan osaamista yhteiskunnallisen tiedon hankinnassa, käsittelemisessä ja esittämisessä. Tehtävä ei kohdistu T4:n mediataitoja koskeviin osiin.  Oppilas voi tehtävän kautta osoittaa myös tavoitteen 6 mukaista osaamista tunnistamalla ja kuvailemalla suomalaisen yhteiskunnan vähemmistöjä ja niiden asemaan vaikuttavia tekijöitä, joista kansalaisuuden saaminen on yksi.


TEHTÄVÄ: KANSALAISUUDEN SAAMINEN
OHJEISTUS
Oppilas tekee tehtävän itsenäisesti tai T4:n arvosanan 5 kriteerien mukaan aikuisen ohjaamana.

Diagrammi 1: Suomen kansalaisuuden saaneet 1966–2020 (Lähde www.stat.fi 24.8.2021)

Diagrammi 2: Ruotsin kansalaisuuden saaneet 1970–2020 (lähde www.scb.se 25.8.2021)

A. Tutki diagrammia 1. Miten kansalaisuuden saaneiden määrä on kehittynyt vuosina 1966–2020?

B. Kerro esimerkkien avulla tilanteista, joissa ulkomaalainen voi saada Suomen kansalaisuuden.

C. Mitä selittäviä tekijöitä on sille, että myönnettyjen kansalaisuuksien määrä on kasvanut?

D. Vertaa Suomen ja Ruotsin kansalaisuuden saaneiden määrää diagrammien 1 ja 2 avulla.

E. Mikä merkitys kansalaisuuden saamisella on? Kuvaile esimerkkien avulla.



ARVIOINTI
Tehtävän tarkoituksena on ensisijaisesti antaa mahdollisuus osoittaa T4:n mukaista osaamista, mutta oppilaalla on mahdollisuus tuoda esille myös T6:een liittyvää osaamista. Tehtävän kannalta T6:n mukaisesti osoitettua osaamista voi pitää lisäansiona.


	ARVOSANA
	TEHTÄVÄSSÄ OSOITETUN OSAAMISEN KUVAUS ARVOSANALLE

	5
	T4: Oppilas löytää tarvittaessa aikuisen ohjaamana diagrammista 1 tiedon siitä, miten kansalaisuuden saaneiden määrä on kehittynyt mainittuna ajanjaksona ja kertoo havainnoistaan pääpiirteissään esimerkiksi vertaamalla joitakin ajankohtia.
T6: Oppilas osoittaa tunnistavansa suomalaisessa yhteiskunnassa vähemmistöryhmiä kertomalla esimerkkejä tilanteesta, jossa Suomen kansalaisuuden voi saada.

	7
	T4: Oppilas löytää diagrammista 1 tietoa kansalaisuuden saaneiden määrän kehityksestä ja kuvailee siinä tapahtuneita muutoksia. Oppilas antaa enemmän kuin yhden esimerkin tilanteista, joissa voi saada Suomen kansalaisuuden. Oppilas vertailee Suomen ja Ruotsin kehitystä pääpiirteissään.
T6: Oppilas kuvailee erilaisten vähemmistöryhmien asemaa kansalaisuuden saamisen suhteen.

	8
	T4: Oppilas hyödyntää molemmista diagrammeista hankkimaansa tietoa kansalaisuuksien määrän kehityksestä kertomiseen ja vertailee Suomen ja Ruotsin kehitystä yhtäläisyyksiä ja eroja kuvailemalla. Oppilas esittää esimerkkejä tilanteista, joissa Suomen kansalaisuuden voi saada ja kertoo jostakin näkökulmasta kansalaisuuden saamisen merkityksestä.
T6: Oppilas tuo esille, mitkä seikat vaikuttavat siihen, että eri tilanteissa olevilla ihmisillä ja väestöryhmillä on erilaiset mahdollisuudet saada Suomen kansalaisuus 

	9
	T4: Oppilas erittelee Suomen kehitystä esimerkiksi löytämällä käännekohtia ja ajanjaksoja, joissa kansalaisuuksien saaneiden määrässä on tapahtunut muutoksia. Hän vertailee Suomen ja Ruotsin kehitystä soveltamalla tietojaan kansalaisuuden saaneiden määriin liittyvistä taustavaikuttamista kuten maiden väkiluvun eroista, elintasoerojen kaventumisesta ajan myötä jne. Oppilas esittää esimerkkejä Suomen kansalaisuuden saamisesta ja arvioi kansalaisuuden saamisen merkitystä useammasta kuin yhdestä näkökulmasta.
T6: Oppilas arvioi kansalaisuuden saamisen mahdollisuuksia yhteiskunnallisen tasa-arvon kannalta.

